text: Dist li ostes : "O vous irai,
   Et il puet bien ci demorer ;
   Vous et lui povez aquiter
   Puisque il est en vo service.
   Sachiez ne vous tieng pas à nice,
   Quant ce que vous pas ne savez
   Si courtoisement demandez ;
   Car bon fait savoir et enquerre
   Les usages de mainte terre.
   On n'en puet se non miex valoir.
   Or faites ici remanoir
   Vostre vallet, et s'en alons,
   Car poins en est." - "Nous le ferons,"
   PageV02P111
   Dist Cléomadès, "maintenant."
   Pinchonnet apela avant,
   En l'oreille li conseilla
   Que il tel nouvele oy a
   Dont de cuer est liez et joians.
   Pinchonnès n'en fu pas dolans ;
   Car sa joie tant desiroit,
   Que il tant riens ne convoitoit
   Que ce qu'il peüst trouver voie
   Qu'il son seigneur meïst en joie.
  